《观麦》
明代·石宝

步出城东门，微径南迤逦。骋马历磊确，春光何靡靡。

苏紫及蓝黄，琐细不足指。引睇耒耜外，麰麦方薿薿。

晴浪浅不扬，颓云互偃倚。惊乌蓦然飞，翠色堕欲起。

万旗森摩戛，力与东风抵。苞桑系高畛，宛若大将垒。

冯虚纵遐瞩，诗兴勃填委。朝霞餐未餍，清飔历牙齿。

马上揖农夫，愿言涤两耳。年来有司良，民得展四体。

去冬雪何厚，膏泽尚漫瀰。朝夕时雨降，足食良可拟。

感兹刍荛言，志动气亦喜。挥鞭聊一吟，慷慨殊未己。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。